Exporturile agricole ale Ucrainei pe cale maritimă ar urma să scadă cu 20% în martie, comparativ cu februarie, a anunţat miercuri compania Spike Brokers, care oferă servicii de brokeraj.
Compania nu a dat publicităţii cantitatea de exporturi de alimente din martie, deşi miercuri Ministerul Agriculturii de la Kiev anunţase că până acum în această lună au fost expediate 2,2 milioane tone metrice de cereale.
În perioada 1-14 februarie, Ucraina a exportat 2,4 milioane tone de cereale, arată datele guvernamentale.
"Ritmul exporturilor pe cale maritimă încetineşte în martie, comparativ cu februarie. Conform actualelor tendinţe, exporturile totale în martie ar putea fi cu până la 20% mai scăzute decât în februarie". Şi exporturile pe şosele au scăzut în martie, comparativ cu februarie, susţin analiştii de la Spike Brokers.
Cerealele reprezintă majoritatea exporturilor agricole ale Ucrainei, 95% din acestea fiind exportate prin porturile de la Marea Neagră şi de la Dunăre.
Exporturile Ucrainei pe calea ferată, la frontierele vestice, au scăzut semnificativ, ajungând la o medie zilnică de 299 vagoane, de la o medie de 374 în februarie. "Este cel mai scăzut nivel de la începutul războiului", se arată în analiza Spike Brokers.
În următoarele cinci luni produsele agricole ucrainene nu vor mai ajunge în Europa, în urma saturării pieţei europene cu cereale ucrainene din recolta de anul trecut, estimează firma de brokeraj.
În plus, la finele lunii februarie, autoritățile din Kiev au anunțat faptul că sunt pregătite să limiteze afluxurile de exporturi în Uniunea Europeană, pentru a atenua temerile fermierilor polonezi, după ce Varşovia a ameninţat că va închide temporar graniţa pentru comerţ.
Adjunctul ministrului ucrainean al Economiei, Taras Kachka, care miercuri a fost la Varşovia pentru discuţii menite să detensioneze protestele fermierilor, nemulţumiţi de impactul exporturilor de cereale ucrainene pe piaţa locală, a anunţat că Ucraina ar putea folosi instrumente de monitorizare şi licenţiere pentru reducerea livrărilor, în cazul unor creşteri abrupte, scrie Bloomberg.
"Vom accepta ca exporturile să nu crească atât de rapid şi de brusc aşa cum s-a întâmplat în anii precedenţi. În prezent, predictibilitatea pieţei este mult mai importantă pentru producătorii şi exportatorii ucraineni decât extinderea agresivă", a declarat Kachka, într-un interviu la Kiev.